Ąžuolijos botaninis-zoologinis draustinis
Ąžuolijos botaninis-zoologinis draustinis – savivaldybės gamtinis draustinis Lietuvoje, Utenos rajone, 2 km į pietus nuo Utenos, apima Ąžuolijos mišką tarp Ąžuolijos, Liaumuškų ir Joneliškių kaimų. Įsteigtas 2001 m. Draustinis įsteigtas siekiant išsaugoti unikalų brandžių medynų ąžuolyną, lapuočių miško augalijos ir gyvūnijos bendrijas, retų bei saugomų ir į Lietuvos raudonąją knygą įrašytų augalų ir gyvūnų rūšių buveines bei vaizdingą Viešos upelio kraštovaizdį. Natura 2000 objektas. Ąžuolijos miške vyrauja šios medžių rūšys: ąžuolas, drebulė, eglė. Mažiau paplitę – liepa, uosis, beržas, juodalksnis ir kiti medžiai. Miške gana daug senų ąžuolų, ąžuolų kelmų ir stuobrių. Trake dominuoja gerai išsivystęs lazdynų ardas, veši guobų pomiškis. Įįrengtas Ąžuolijos draustinio mokomasis gamtos takas.